Vianočná exkurzia Viedeň

Študenti SOŠ J. Čabelku v Holíči sa zúčastnili 9. decembra 2013 poznávacej exkurzie do Viedne.

Viedeň je obľúbené turistické mesto počas celého roka, ale osobitnú atmosféru má pred Vianocami. Vtedy sa tu konajú vianočné trhy, ktoré patria vo svete medzi najkrajšie. Ulicami sa nesie vôňa škorice, vianočného punču a sladkostí. Množstvo stánkov ponúkalo hrejivé nápoje a kúzlo vianočného adventu.

Najprv sme navštívili Donauzentrum – jedno z najnovších obchodných centier metropoly na Dunaji. Je to mesto v meste. V supermodernom „Shopingu“ so zábavným centrom a kinom slúži návštevníkom k dispozícii veľa obchodov so zvučnými módnymi značkami z celého sveta, mnoho reštaurácií a kaviarní, detských a oddychových zón, lekární, tri podzemné podlažia na parkovanie...

A nádherná vianočná výzdoba!

Vianočné trhy sa konajú na väčších námestiach a peších zónach. Prezreli sme si vianočný trh pred Radnicou. Aróma kandizovaného ovocia, perníkov, vareného vína a punču zaváňala pomedzi drevené stánky. Farebne ozdobené stromy so svetelným nápisom Frohe Weihnachten – Veselé Vianoce - aj napriek daždivému počasiu všetkých očarili.

Vrátili sme sa podvečer domov zmoknutí, ale plní pekných predvianočných dojmov.

Holíč – Viedeň, 09. 12. 2013

 PhDr. Mária Polláková